Správa Komisie Rade a Európskemu parlamentu - O vývoji vízového informačného systému (VIS) v roku 2007 (predkladaná v súlade s povinnosťou podľa článku 6 rozhodnutia Rady 2004/512/ES z 8. júna 2004) /* KOM/2008/0714 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 10.11.2008 KOM(2008)714 v konečnom znení SPRÁVA KOMISIE RADE A EURÓPSKEMU PARLAMENTU O VÝVOJI VÍZOVÉHO INFORMAČNÉHO SYSTÉMU (VIS) V ROKU 2007 (predkladaná v súlade s povinnosťou podľa článku 6 rozhodnutia Rady 2004/512/ES z 8. júna 2004) SPRÁVA KOMISIE RADE A EURÓPSKEMU PARLAMENTU O VÝVOJI VÍZOVÉHO INFORMAČNÉHO SYSTÉMU (VIS) V ROKU 2007(predkladaná v súlade s povinnosťou podľa článku 6 rozhodnutia Rady 2004/512/ES z 8. júna 2004) Správa Komisie Rade a Európskemu parlamentu o vývoji vízového informačného systému (VIS) Správa o pokroku za obdobie január – december 2007(KOM(2008) ...) OBSAH 1. Úvod 3 2. Stav projektu 3 2.1. Pokrok v sledovanom období 3 2.1.1. Právny rámec pre VIS 3 2.1.2. Prepracovanie harmonogramu VIS 4 2.1.3. Vývoj centrálneho systému 4 2.1.4. Vývoj systému biometrickej identifikácie 5 2.1.5. Príprava pracovísk 5 2.1.6. Sieť 5 2.1.7. Plánovanie na národnej úrovni a koordinácia 6 2.1.8. Pripojenie konzulárnych úradov 6 2.2. Riadenie projektu Komisiou 6 2.2.1. Plánovanie a rozpočet 6 2.2.2. Riadenie rizík 7 2.2.3. Komunikácia 8 2.2.4. Riadiaca rada projektu 8 2.3. Zasadnutia výboru pre SIS II 8 3. Závery a perspektívy 8 1. ÚVOD Táto správa obsahuje údaje o práci na vývoji vízového informačného systému (ďalej len „VIS“) vykonanej Komisiou v roku 2007 (január – december 2007). Je to štvrtá správa o pokroku[1] predkladaná Komisiou Rade a Európskemu parlamentu v súlade s článkom 6 rozhodnutia Rady 2004/512/ES z 8. júna 2004, ktorým sa vytvára vízový informačný systém (VIS)[2]. V tomto rozhodnutí sa ustanovuje, že Komisia, ktorej pomáha výbor pre SIS II[3], je zodpovedná za vývoj VIS, zatiaľ čo národné systémy prispôsobujú a/alebo vyvíjajú členské štáty. 2. Stav projektu 2.1. Pokrok v sledovanom období Projekt VIS je rozdelený do troch etáp. V prvej etape (podrobná koncepčná etapa) boli vypracované všetky dokumenty potrebné na podrobný opis VIS z technickej stránky. Samotný systém bude vyvinutý a spustený v druhej etape (etapa vývoja, testovania a spúšťania). Napokon v tretej etape (etapa migrácie a integrácie) členské štáty napoja svoje národné systémy na centrálnu databázu VIS. Prvá etapa projektu bola dokončená v predchádzajúcom sledovanom období a druhá etapa práve prebieha. Hlavný zmluvný partner pre vývoj ukončil analýzu ďalšieho postupu na vývoji systému, aby VIS plne zodpovedal navrhovanému právnemu rámcu dohodnutému v júni 2007 a aby sa pripravilo rozhranie s biometrickými prvkami, t. j. systém biometrickej identifikácie (ďalej len „BMS“). 2.1.1. Právny rámec pre VIS V júni 2007 bola medzi Európskym parlamentom a Radou dosiahnutá politická dohoda o „legislatívnom súbore VIS“ obsahujúcom nariadenie o vízovom informačnom systéme (VIS) a výmene údajov o krátkodobých vízach medzi členskými štátmi[4] (nariadenie o VIS) a rozhodnutie Rady v rámci tretieho piliera[5]. EP hlasoval o súbore na plenárnom zasadnutí dňa 7. júna 2007. Rada schválila zmeny a doplnenia EP na zasadnutí Rady pre spravodlivosť a vnútorné záležitosti dňa 12. júna 2007. Uvedené nariadenie a rozhodnutie tvoria jeden legislatívny súbor. V nariadení o VIS je vymedzený účel a funkcie VIS a zodpovednosť za tento systém. Ustanovujú sa v ňom aj podmienky a postupy na výmenu údajov o žiadostiach o krátkodobé víza medzi členskými štátmi a o súvisiacich prijatých rozhodnutiach. S cieľom zabezpečiť spoľahlivé overenie a identifikáciu budú medzi údaje spracúvané v rámci VIS patriť: alfanumerické údaje, fotografie a odtlačky prstov žiadateľa o víza. Rozhodnutie o VIS sa týka sprístupnenia vízového informačného systému (VIS) k nahliadnutiu určeným orgánom členských štátov a Europolu na účely predchádzania teroristickým trestným činom a iným závažným trestným činom, ako aj na ich odhaľovanie a vyšetrovanie. Prelomová politická dohoda o právnom rámci pre VIS vyjasnila situáciu a umožnila prepracovať harmonogram (pozri 2.1.2 nižšie). 2.1.2. Prepracovanie harmonogramu VIS Podľa pôvodného harmonogramu mal byť VIS spustený v marci 2007, avšak bez biometrických údajov a len v rámci šiestich členských štátov, z ktorých každý naň mal napojiť aspoň jeden konzulárny úrad. Pôvodný harmonogram vychádzal z predpokladu, že právny rámec pre VIS bude prijatý v lete 2006. V septembri 2006, keď začalo byť jasné, že stratégia oživenia systému sa zmenila smerom k postupnému pripájaniu regiónov, začínajúc severnou Afrikou, a k zahrnutiu biometrických údajov , bol harmonogram prepracovaný. Vychádzalo sa z predpokladu, že právny rámec bude prijatý v januári 2007. Napriek právnej neistote v tom čase útvary Komisie rozhodli o pokračovaní vo vývoji VIS podľa existujúcich právnych návrhov a pripravili harmonogram činnosti na obdobie do konca roka 2007, nie však na neskôr, keďže vývojová činnosť do veľkej miery závisí od požiadaviek stanovených v právnom základe, ohľadom ktorého však v tom čase neexistovala žiadna dohoda. Keďže vývoj systému v členských štátoch bol zablokovaný z toho istého dôvodu, prepracovanie harmonogramu sa uskutočňovalo v úzkej spolupráci s odborníkmi z členských štátov, aby sa zabezpečilo, že nový harmonogram bude realistický. Vo februári a marci 2007 sa uskutočnili v členských štátoch pracovné semináre o prijatí právneho základu, na ktorých sa diskutovalo o rozličných scenároch a nedoriešených technických otázkach. Prepracovaný harmonogram bol napokon predložený v septembri 2007 potom, čo v júni a júli 2007 (v tom čase už bola dosiahnutá aj politická dohoda o právnom rámci) situáciu prediskutovali vedúci projektu VIS na národnej úrovni, ako aj po získaní podpory od výboru pre SIS II. Podľa prepracovaného harmonogramu a vzhľadom na všetky požiadavky právneho základu má byť centrálny VIS pripravený na spustenie koncom mája 2009. Medzi priebežné kľúčové termíny patrí: do septembra 2008 dopracovať a skompletizovať podrobné technické špecifikácie, najneskôr do konca septembra 2008 pripraviť sieťové pripojenia v členských štátoch, ktoré sú zapojené do testovania operačného systému, a koncom novembra 2008 začať s testovaním v členských štátoch s cieľom dokončiť ho do mája 2009. 2.1.3. Vývoj centrálneho systému Pôvodne sa plánovalo s ukončením vývoja a testovania centrálneho systému do konca roka 2006. Nebolo to však možné vzhľadom na skutočnosť, že v tom čase ešte nebola dosiahnutá politická dohoda o nariadení o VIS, v ktorom je okrem iného vymedzený účel a funkcie VIS a zodpovednosť za tento systém. Začiatkom roka 2007 sa vôbec nevedelo, kedy bude nariadenie pravdepodobne prijaté. V očakávaní politickej dohody o nariadení o VIS, ktorá bola napokon dosiahnutá v júni 2007, sa útvary Komisie rozhodli zaujať proaktívny postoj a pokračovať vo vývoji VIS podľa existujúceho právneho návrhu. V roku 2007 bolo členským štátom poskytnutých viacero kľúčových produktov vymedzujúcich vyvíjaný systém[6]. Prepracované verzie špecifikácií (dokument o riadení prepojenia, verzia 1.62 dodaná v októbri 2007, a podrobná technická špecifikácia, verzia 1.2 dodaná v novembri 2007) zohľadňujú dohodu, pokiaľ ide o právne návrhy a požiadavky na rozhranie so systémom biometrickej identifikácie. 2.1.4. Vývoj systému biometrickej identifikácie V pôvodnom harmonograme vývoja VIS sa stanovovalo zahrnutie biometrických prvkov (systém biometrickej identifikácie, BMS) až po spustení alfanumerickej časti systému. Dňa 24. februára 2005 však Rada pre spravodlivosť a vnútorné záležitosti požiadala, aby bol VIS spustený s biometrickými funkciami hneď od začiatku. Hlavný zmluvný partner pre vývoj ukončil analýzu ďalšieho postupu na vývoji systému potrebného na to, aby VIS plne zodpovedal právnemu rámcu, ako aj analýzu práce potrebnej na prípravu rozhrania s BMS. Výsledkom toho bolo dodanie konečnej verzie podrobných špecifikácií funkčnosti koncom roka 2007. So zmluvou na vývoj BMS bolo potrebné počkať, kým dostatočne pokročí vývoj VIS. Pokiaľ ide o oblasť biometrických údajov, v budúcej verzii dokumentu o riadení prepojenia pre VIS (verzia 1.7) ju bude potrebné aktualizovať. Členským štátom boli zatiaľ dodané softvérové balíky na kontrolu kvality a prezentátor systému BMS ich podrobne oboznámil s postupom práce s biometrickými údajmi na konzulárnych úradoch a hraničných priechodoch. Napredujú prípravy na následné testovanie (vrátane testovania nástrojov). Testovanie bude prebiehať v rozličných etapách na centrálnej úrovni aj v spolupráci s členskými štátmi. 2.1.5. Príprava pracovísk Dňa 16. augusta 2007 bolo dokončené posilnenie dodávok elektrickej energie pre centrálny VIS na pracovisku v Štrasburgu (s pomocou grantu Komisie francúzskym orgánom). V dňoch 3. – 4. septembra 2007 bol na centrálnu jednotku v Štrasburgu dodaný hardvér pre VIS a do konca októbra 2007 bola dokončená jeho inštalácia, zatiaľ bez samotnej aplikácie. Začiatkom októbra 2007 bol dodaný hardvér do záložného pracoviska centrálneho VIS v St. Johann im Pongau v Rakúsku a do polovice novembra 2007 bola dokončená jeho inštalácia, zatiaľ takisto bez aplikácie. Po dokončení štúdie o rozvode elektrickej energie pre BMS a po uskutočnení viacerých intenzívnych pracovných seminárov medzi miestnym zmluvným partnerom a Európskou komisiou bola dosiahnutá dohoda o rozvode elektrickej energie pre BMS a o spôsobe inštalácie systému v oboch pracoviskách. 2.1.6. Sieť Projekt VIS zahŕňa aj vytvorenie rozsiahlej komunikačnej siete medzi národným rozhraním v každom členskom štáte a centrálnym VIS, ktorá umožní komunikáciu medzi národnými a centrálnym systémom. Táto sieť musí spĺňať požiadavky na dostupnosť, bezpečnosť, zemepisné pokrytie a úroveň služieb. V roku 2006 bola zmluva na zákazku na sieť s-TESTA podpísaná s konzorciom firiem OBS (Orange Business Services) a HP (Hewlett-Packard). Sieť mala byť pôvodne inštalovaná v dvoch vlnách: najprv v členských štátoch zapojených do testovania operačného systému, t. j. v Nemecku, Estónsku, Fínsku, Taliansku, Švédsku, Slovinsku, Nórsku a v Portugalsku, a potom v členských štátoch zúčastnených na testovaní predbežného prijatia systému (testovanie prebiehajúce v centrálnom systéme v spojení so značným počtom národných systémov). Na konci roka 2007 po dosiahnutí dohody o prepracovaní celkového harmonogramu VIS útvary Komisie prepracovali harmonogram vytvorenia siete. Zmluvný partner pre sieť súhlasil, že nainštaluje sieť pre všetky členské štáty do 30. júna 2008. Prijatie rozhodnutia Komisie ustanovujúceho štruktúru národných rozhraní a požiadavky na ne, ako aj štruktúru komunikačnej infraštruktúry medzi centrálnym VIS a národnými rozhraniami a požiadavky na ňu je naplánované na rok 2008. 2.1.7. Plánovanie na národnej úrovni a koordinácia Keďže jednotlivé členské štáty sa nachádzajú v rozdielnej situácii, je úroveň pokroku v nich takisto rozličná. Celkovo možno povedať, že národné projekty v roku 2007 dosť pokročili. Veľmi pozitívne výsledky boli zaznamenané v krajinách, ktoré majú byť zapojené do testovania operačného systému (na konci roka 2007 sedem z ôsmich dotknutých členských štátov hlásilo, že dokážu dodržať všetky termíny). Každý mesiac útvary Komisie organizujú v rámci výboru pre SIS II stretnutie pracovnej skupiny, na ktorom vedúci projektu na národnej úrovni diskutujú o plánovaní, rizikách a činnosti v rámci projektu na centrálnej i národnej úrovni. Členské štáty podávajú každý mesiac správy z týchto stretnutí, čo zvýšilo kvalitu, konzistentnosť aj užitočnosť dostupných informácií o ich národných projektoch. V septembri 2007 po schválení prepracovaného harmonogramu VIS útvary Komisie upravili vo formulári na podávanie mesačných správ kľúčové termíny a obnovili systém podávania správ. Väčšina členských štátov teraz podáva správy prostredníctvom tohto nového systému. Okrem toho útvary Komisie získali informácie aj o pokroku na národnej úrovni v krajinách, ktoré začnú naplno uplatňovať schengenské acquis až neskôr[7]. 2.1.8. Pripojenie konzulárnych úradov Podľa článku 48 ods. 1 návrhu nariadenia o VIS, biometrické údaje majú byť zbierané hneď od spustenia VIS. V rámci prípravy na uvedené pokračoval v roku 2007 druhý pilotný projekt zameraný na zber, uchovávanie a overovanie biometrických údajov od žiadateľov o víza (BIODEV II). Projekt sa uskutočnil pod vedením francúzskych a belgických orgánov, zahŕňal však aj viacero ďalších členských štátov. Projekty BIODEV a BIODEV II majú ukázať, ako uľahčiť spustenie VIS na konzulárnych úradoch a hraničných priechodoch členských štátov prostredníctvom zavedenia spoločných prihlasovacích nástrojov alebo ďalších iniciatív konzulárnej spolupráce. Zistenia projektu BIODEV boli sprístupnené členským štátom na konci aktuálneho sledovaného obdobia a dodatočné zistenia projektu BIODEV II majú byť prezentované v roku 2008. 2.2. Riadenie projektu Komisiou 2.2.1. Plánovanie a rozpočet Vo všeobecnom rozpočte na rok 2007 bolo vyčlenených 32 miliónov EUR viazaných rozpočtových prostriedkov. Výdavky v roku 2007 zahŕňali najmä tieto činnosti: príprava pracovísk, sieť, príprava biometrickej časti systému (údaje navyše), bezpečnostný audit, externá pomoc pri riadení projektu, audit a hodnotenie, prevádzkové náklady na vývojovú etapu, štúdie a zmeny na VIS (súvisiace s vývojom v právnych textoch). Na konci sledovaného obdobia bolo viazaných 73,35 % celkových rozpočtových prostriedkov na VIS a vyplatených 69,30 % platobných rozpočtových prostriedkov. Oneskorenie dohody o právnom rámci spôsobilo omeškanie, pokiaľ ide o viazanie určitých rozpočtových prostriedkov. Uvedené následne ovplyvnilo aj plnenie určitých platobných rozpočtových prostriedkov v roku 2007. Dvadsať miliónov EUR viazaných rozpočtových prostriedkov bolo zabezpečených pre ďalšie sledované obdobie. Viazané a platobné rozpočtové prostriedky v roku 2007 Viazané rozpočtové prostriedky k dispozícii | Vyčerpané | Spolu v % | Platobné rozpočtové prostriedky k dispozícii | Vyčerpané* | Spolu v % | 27 258 110,14 € | 19 994 843,72 € | 73,35 % | 20 023 656,59 € | 13 875 607,13 € | 69,30 % | 2.2.2. Riadenie rizík V súlade s najlepšou praxou sú riziká tohto projektu rozpoznávané, posudzované a monitorované priebežne v troch oblastiach. Hlavný zmluvný partner pre vývoj posudzuje riziká činností v rozsahu svojich zmluvných záväzkov (vývoj centrálneho systému, poskytovanie podpory a školenie). Členské štáty monitorujú riziká súvisiace s ich národnými projektmi. Útvary Komisie posudzujú aj globálne riziká projektu, napr. povinnosti hlavného zmluvného partnera pre vývoj, národné projekty, obstarávanie sieťových služieb, prípravu prevádzkových pracovísk a prijímanie právnych nástrojov. Komisia pravidelne diskutuje o rizikách s členskými štátmi na stretnutiach týkajúcich sa národných projektov a na zasadnutiach riadiacej rady projektu pozostávajúcej zo zástupcov členských štátov, zastávajúcich predchádzajúce, aktuálne a budúce predsedníctva Rady (pozri 2.2.4). Na konci roka 2006 bola pod dohľadom Komisie zriadená kancelária na podporu projektu prevádzkovaná pod vedením zmluvného partnera pre služby klientom, ktorá má pomáhať projektovému tímu VIS s opatreniami proti rizikám, s činnosťou a koordináciou komunikácie medzi rozličnými zainteresovanými stranami. Kancelária bola uvedená do prevádzky v roku 2007. Počas sledovaného obdobia výrazne klesla celková hladina rizík, a to vďaka dohode o stabilných návrhoch právnych predpisov a vďaka prepracovaniu harmonogramu. Hlavné súčasné riziká sa týkajú trvania vývoja systému, prístupnosti siete, testovacích činností, dostupnosti zdrojov, zostávajúcej legislatívnej práce a bezpečnostnej dokumentácie. Najväčšie riziko je v súčasnosti spojené s včasným dokončením vývoja systému. Jedno kľúčové riziko súvisí s možnosťou, že poskytovateľ siete nenainštaluje centrálne sieťové rozhranie podľa plánu. V oblasti testovania existuje riziko, že na určité testy na centrálnom systéme, na ktorých sa majú zúčastniť aj členské štáty (testovanie operačného systému a testovanie predbežného prijatia systému), nebude pripravený včas dostatočný počet členských štátov. Ďalšie riziko sa týka toho, že schválenie dokumentu s koncepciou testovania bude trvať dlhšie, ako sa predpokladalo. Výrazné riziká súvisia s dostupnosťou adekvátnych finančných a ľudských zdrojov (z rozličných dôvodov súvisiacich s možným oneskorením SIS II, so zabránením prestupu personálu zo SIS II na projekt VIS, s ťažkosťami získať odborný personál v prípade fluktuácie personálu, ako aj s možnou neschopnosťou hlavného zmluvného partnera pre vývoj dokončiť vývoj v dohodnutom časovom horizonte). Ďalšie oneskorenie súvisiace s oficiálnym prijatím nariadenia o VIS bude predstavovať vážne ohrozenie ukončenia práce vo výboroch pred spustením systému. Okrem toho neskoré prijatie zmenených a doplnených Spoločných konzulárnych pokynov a zmeneného doplneného Kódexu schengenských hraníc môže znamenať ohrozenie dokončenia vývoja systému. V oblasti bezpečnosti existuje riziko, že konečné verzie určitých dokumentov (týkajúcich sa iných cieľov, nie cieľa v oblasti bezpečnosti) nemusia byť k dispozícii včas. Sú vypracované akčné plány na riešenie všetkých kľúčových rizík. 2.2.3. Komunikácia Útvary Komisie pravidelne podávajú členským štátom správy o stave projektu VIS na centrálnej úrovni, a to na zasadnutiach výboru pre SIS II a na zasadnutiach pracovnej skupiny pre VIS. Navyše, ako už bolo uvedené, členské štáty poskytujú každý mesiac aktuálne informácie o pokroku so svojimi národnými projektmi. Napokon sa v roku 2007 pokračovalo aj v osvedčenom postupe bilaterálnych stretnutí medzi vedúcimi projektov na národnej úrovni a technickým tímom VIS na úrovni Komisie, čím sa umožnilo členským štátom podrobne prediskutovať otázky týkajúce sa pokračovania ich konkrétneho národného projektu, centrálneho projektu, ako aj ďalšie otázky, ktoré ich zaujímali. Počas sledovaného obdobia sa uskutočnilo jedenásť jednodňových stretnutí vedúcich projektov na národnej úrovni s pracovnou skupinou a dve jednodňové stretnutia samotných vedúcich projektov na národnej úrovni. 2.2.4. Riadiaca rada projektu Riadiaca rada projektu VIS bola vytvorená v roku 2004. Od roku 2005 pozostáva zo zástupcov krajín zastávajúcich súčasné predsedníctvo Rady, všetky predchádzajúce predsedníctva od zriadenia tohto inštitútu a dve nasledujúce predsedníctva, aby bolo zabezpečené pokračovanie účasti členských štátov na projekte. V sledovanom období sa rada zišla osemkrát a diskutovalo sa v nej so zainteresovanými stranami, s hlavným zmluvným partnerom pre vývoj a so zmluvným partnerom pre zabezpečenie kvality o otázkach riadenia projektu. 2.3. Zasadnutia výboru pre SIS II Výbor pre SIS II v sledovanom období zasadol jedenásťkrát a na zasadnutiach sa diskutovalo o napredovaní s vývojom projektu VIS. Okrem pravidelných zasadnutí výboru pre SIS II útvary Komisie organizovali stretnutia pracovnej skupiny VIS, na ktorých odborníci z členských štátov diskutovali o podrobných technických záležitostiach. Vo všeobecnosti boli tieto stretnutia zamerané na otázky, ktoré zaujímali členské štáty, ako aj na otázky týkajúce sa smerovania špecifických projektov. Komisia, členské štáty a hlavný zmluvný partner pre vývoj odprezentovali témy, o ktoré členské štáty vyjadrili záujem. Boli usporiadané pracovné semináre s cieľom zabezpečiť užšie kontakty s členskými štátmi, ako aj ich zaangažovanosť. Okrem toho sa organizovali aj neformálne stretnutia s vedúcimi projektov na národnej úrovni, na ktorých sa diskutovalo o novom harmonograme projektu VIS. 3. Závery a perspektívy Rok 2007 bol charakteristický dosiahnutím politickej dohody o právnom rámci, čo umožnilo prepracovanie harmonogramu projektu a získanie jasnejšej predstavy o tom, čo ešte treba vykonať v záujme začlenenia BMS do VIS. Politická dohoda o právnom rámci dosiahnutá v polovici roka 2007 umožnila skutočne pokročiť vo vývoji VIS v nadväznosti na proaktívnu činnosť vykonanú v prvej polovici roka na základe predchádzajúcich verzií právnych návrhov. Na konci sledovaného obdobia projekt prebiehal úplne v súlade s prepracovaným harmonogramom dokončeným v septembri 2007. Pokiaľ ide o financie, v prvej polovici roka bolo viazanie určitých prostriedkov pozastavené až do dosiahnutia politickej dohody o právnom rámci v júni 2007. Následne bolo vyvinuté úsilie, aby sa s plnením rozpočtových prostriedkov pokročilo čo najúčinnejšie a najefektívnejšie. Úsilie vyústilo do veľmi pozitívnych výsledkov, aj pokiaľ ide o viazané rozpočtové prostriedky, aj o platobné rozpočtové prostriedky. Komunikácia s členskými štátmi zostala vynikajúca a vzťahy sa naďalej prehlbovali na zasadnutiach pracovnej skupiny. [1] Pokiaľ ide o tretiu správu, pozri pracovný dokument útvarov Komisie z 13. júna 2007 o vývoji vízového informačného systému (VIS), SEK(2007) 833. [2] Ú. v. EÚ L 213, 15.6.2004, s. 5. [3] Komitologický rámec pre projekty SIS II aj VIS vo vývojovom štádiu zriadený článkom 5 ods. 1 nariadenia č. 2424/2001 (Ú. v. ES L 328, 13.12.2001, s. 4). [4] PE-CONS 3630/1/07 REV1. [5] Dokument Rady č. 13607/07. [6] Konkrétne tri verzie dokumentu o riadení prepojenia (ICD) a súvisiace simulátory na CD, štyri verzie podrobných technických špecifikácií (DTS), konečná verzia podrobných špecifikácií funkčnosti a návrh plánu prijímania (verzia 1.30). [7] Cyprus, Bulharsko, Rumunsko a Švajčiarsko.